[{"text_idx": "#000001", "text": "HafanNewyddionDdegawd ar o\u0302l ta\u0302n Ali Enterprises, mae diffyg arswydus o ran allanfeydd ta\u0302n, yn o\u0302l gweithwyr dillad Pacistan"}, {"text_idx": "#000002", "text": "Ddegawd ar o\u0302l ta\u0302n Ali Enterprises, mae diffyg arswydus o ran allanfeydd ta\u0302n, yn o\u0302l gweithwyr dillad Pacistan"}, {"text_idx": "#000003", "text": "Mae ymchwil newydd gan yr Ymgyrch Dillad Gla\u0302n a WISERD ym Mhrifysgol Caerdydd yn dangos bod angen dybryd i ehangu\u2019r Cytundeb Rhyngwladol ym Mhacistan, cytundeb diogelwch sy\u2019n gyfreithiol rwymol er mwyn diogelu gweithwyr."}, {"text_idx": "#000004", "text": "Mae 2022 yn nodi 10 mlynedd ers y ta\u0302n erchyll Ali Enterprises a laddodd dros 250 o weithwyr dillad ym Mhacistan ond prin fod hawliau gweithwyr yn y diwydiant dillad a thecstilau wedi symud ymlaen. Nid oes cytundeb diogelwch o hyd sy\u2019n dal cyflogwyr a brandiau rhyngwladol yn gyfrifol am weithredu protocolau a gweithdrefnau diogelwch sylfaenol. Felly, mae gweithwyr yn dioddef yr un amodau bron a arweiniodd at y ta\u0302n trychinebus hwn \u2013 y mwyaf angheuol erioed yn y diwydiant dillad byd-eang. Mae tystiolaeth o hyn mewn data a gasglwyd gan draciwr digwyddiadau sydd wedi cofnodi dros ddwsin o ddigwyddiadau a arweiniodd at farwolaethau ac anafiadau mewn ffatri\u0308oedd dillad ym Mhacistan dros y 18 mis diwethaf."}, {"text_idx": "#000005", "text": "Ym Mhacistan, amcangyfrifir bod 2.2 miliwn o weithwyr yn cynhyrchu dillad, mae 1.8 miliwn yn gwneud tecstilau, ac mae 200,000 yn cael eu cyflogi yn y diwydiant esgidiau a lledr, yn cyflenwi brandiau byd-eang mawr fel Levi\u2019s, H&M, ac Ikea. Er mwyn deall pa newidiadau y mae angen eu gwneud i ddiogelu gweithwyr, cynhaliodd yr Ymgyrch Dillad Gla\u0302n arolwg cyffredinol o bron i 600 o weithwyr yn ymdrin a\u0302 materion yn amrywio o aflonyddu yn y gweithle, iechyd a diogelwch yn y gweithle, a lles gweithwyr."}, {"text_idx": "#000006", "text": "Y pwysicaf o\u2019r materion oedd y diffygion yn rhai o\u2019r darpariaethau mwyaf sylfaenol ar gyfer diogelwch ffatri\u0308oedd wrth gynhyrchu dillad ym Mhacistan, hyd yn oed y darpariaethau hynny sy\u2019n orfodol yn o\u0302l y gyfraith. Dywedodd 85% o\u2019r gweithwyr na fyddai unrhyw fynediad i risiau allanfa priodol petai ta\u0302n yn digwydd. Dywedodd un o bob pump o\u2019r gweithwyr nad oedd eu gweithle\u2019n cynnal driliau ta\u0302n ac nad oeddent yn ymwybodol o lwybrau dianc ac allanfeydd brys. Yn ogystal, canfu\u2019r arolwg nad oedd archwiliadau ffatri annibynnol yn cael eu cynnal ym Mhacistan, felly er bod gweithwyr yn dweud bod larymau ta\u0302n a rhai mecanweithiau diogelwch yn bodoli, ni fu unrhyw arolygiadau rheolaidd er mwyn sicrhau bod systemau a chyfarpar yn gweithredu\u2019n ddiogel."}, {"text_idx": "#000007", "text": "Mae\u2019n destun pryder, mewn ffatri\u0308oedd lle mae menywod yw\u2019r rhan fwyaf o\u2019r gweithwyr, mai dim ond tri chwarter y gweithwyr a ddywedodd fod ganddynt fynediad i lwybrau dianc dirwystr."}, {"text_idx": "#000008", "text": "Mae canlyniadau\u2019r arolwg yn dangos bod angen dybryd i\u2019r Cytundeb Rhyngwladol ar gyfer Iechyd a Diogelwch yn y Diwydiant Tecstilau a Dillad ehangu i Bakistan. Byddai\u2019r Cytundeb yn sicrhau arolygiadau ffatri annibynnol rheolaidd gan beirianwyr cymwysedig. Hefyd, byddai\u2019n ofynnol i gyflogwyr gydymffurfio a\u0302 chynlluniau gweithredu i gywiro\u2019r sefyllfa, a hynny cyn pen cyfnod penodol o amser er mwyn datrys y peryglon diogelwch a nodwyd. Yn ogystal, byddai\u2019r Cytundeb yn darparu mecanwaith cwynion lle gall gweithwyr ddal rheolwyr ffatri\u2019n gyfrifol am weithredu gweithdrefnau diogelwch, heb ofni y byddai dial arnyn nhw. Bydd cynnwys undebau lleol a sefydliadau hawliau gweithwyr lleol eraill wrth gynllunio, rheoli a gweithredu\u2019r broses o ehangu\u2019r Cytundeb i Bakistan yn hollbwysig."}, {"text_idx": "#000009", "text": "Ni all y rhai sy\u2019n rhedeg y gadwyn gyflenwi fyd-eang anwybyddu\u2019r amodau hyn mwyach. Yn o\u0302l Ineke Zeldenrust o\u2019r Ymgyrch Dillad Gla\u0302n, \u201cY brandiau sy\u2019n cael nwyddau o\u2019r ffatri\u0308oedd hyn ac sy\u2019n elwa ohonyn nhw sy\u2019n gyfrifol am sicrhau bod gweithwyr ffatri ym Mhacistan yn ddiogel pan fyddan nhw\u2019n mynd i\u2019r gwaith. Mae gan frandiau\u2019r pw\u0302er i arwain y ffordd a gwneud newidiadau a allai wella bywydau miliynau o weithwyr drwy roi iddyn nhw yr hyn y dylen ni i gyd fod a\u0302 hawl i\u2019w ddisgwyl \u2013 gweithle diogel ac iach a\u2019r hawl i fod yn rhan o\u2019r broses o gyflawni hyn.\u201d"}, {"text_idx": "#000010", "text": "Yn o\u0302l Nasir Mansoor, Ysgrifennydd Cyffredinol Ffederasiwn Yr Undebau Llafur Cenedlaethol ym Mhacistan, \u201cMae gweithwyr ac undebau lleol yn mynnu cytundeb diogelwch rhwymol ers blynyddoedd. Byddai gweithredu\u2019r Cytundeb Rhyngwladol ym Mhacistan nid yn unig yn sicrhau diogelwch gweithwyr ond hefyd yn sicrhau bod gan weithwyr le i negodi\u2019n uniongyrchol a\u0302 brandiau a pherchnogion ffatri. Mae ar weithwyr ym Mhacistan angen dybryd am gytundeb diogelwch rhwymol, nid yn unig i ddatrys materion diogelwch mewn ffatri\u0308oedd ond hefyd i roi diogelwch i weithwyr drwy ddatrys y cyfraddau isel o weithwyr sy\u2019n cofrestru.\u201d"}, {"text_idx": "#000011", "text": "Yn o\u0302l Khalid Mahmood, Cyfarwyddwr y Sefydliad Addysg Lafur ym Mhacistan, \u201cEr bod y cyfreithiau iechyd a diogelwch yn nhaleithiau Sindh a Punjab wedi\u2019u cryfhau yn ystod yr ychydig flynyddoedd diwethaf, heb weithredu\u2019r cyfreithiau hyn yn briodol a heb arolygiadau llafur effeithiol, mae\u2019n amhosibl sicrhau diogelwch gweithwyr\u201d."}, {"text_idx": "#000012", "text": "Yn o\u0302l Zehra Khan, Ysgrifennydd Cyffredinol Ffederasiwn Gweithwyr Menywod yn y Cartref ym Mhacistan, \u201cMae\u2019n amlwg bod diogelwch gweithwyr yn fater sy\u2019n gysylltiedig a\u0302 rhywedd, gyda menywod yn gwneud yn gyson waeth na\u2019u cymheiriaid gwrywaidd yn y diwydiant dillad. Byddai gweithredu\u2019r Cytundeb o fudd enfawr i ddiogelwch menywod yn y gweithle a byddai\u2019n rhoi mecanwaith i ni sicrhau bod ein cwynion yn cael eu clywed a\u2019u hateb yn briodol.\u201d"}, {"text_idx": "#000013", "text": "Yn o\u0302l yr Athro Jean Jenkins, cyd-gyfarwyddwr WISERD ym Mhrifysgol Caerdydd, \u201cRydyn ni wrth ein boddau o weld yr adroddiad pwysig hwn yn cael ei gyhoeddi gan yr Ymgyrch Dillad Gla\u0302n a\u2019u partneriaid ym Mhacistan. Ar hyn o bryd, a\u2019r Sefydliad Llafur Rhyngwladol yn rhoi\u2019r gorau i iechyd a diogelwch fel rhywbeth sy\u2019n hanfodol i\u2019w agenda \u2018gwaith gweddus\u2019, mae\u2019r adroddiad hwn yn tynnu sylw at yr angen dybryd i weithwyr a\u2019u cynrychiolwyr gael eu clywed yn eu brwydr i greu gweithleoedd mwy diogel yn y sector dillad rhyngwladol.\u201d"}]